ברווין נייט

ברווין אדון נייט (באנגלית: Brevin Adon Knight; נולד ב-8 בנובמבר 1975) הוא כדורסלן עבר אמריקאי, אשר שיחק בליגת ה-NBA בין השנים 1997–2009. לאורך 12 עונותיו ב-NBA שיחק עבור 9 קבוצות שונות, ורשם ממוצעים כוללים של 7.3 נקודות, 6.1 אסיסטים, 2.4 ריבאונדים ו-1.7 חטיפות למשחק. נייט נולד בעיר ליווינגסטון שבניו ג'רזי, ולמד ב"תיכון סיטון הול" אשר בווסט אורנג' הסמוכה. בין השנים 1993–1997 למד באוניברסיטת סטנפורד, ושיחק בקבוצת הכדורסל של האוניברסיטה תחת המאמן הוותיק מייק מונטגמרי. בעונתו הראשונה בסטנפורד זכה בפרס רוקי העונה של מחוז Pac-10, לאחר שקלע 11.1 נקודות ומסר 5.4 אסיסטים בממוצע למשחק, ובכל 3 העונות הבאות נבחר לחמישיית העונה המחוזית לאחר שהעמיד ממוצעים של 16.1 נקודות, 7.2 אסיסטים ו-2.5 חטיפות למשחק. בעונתו האחרונה, 1996/1997, הוביל את הקבוצה להעפלתה הראשונה מזה 55 שנים לשלב שמינית גמר טורניר אליפות המכללות (NCAA Sweet Sixteen), לאחר שגברה בסיבוב השני על אוניברסיטת וייק פורסט, בה שיחק טים דאנקן. במשחק שמינית הגמר הפסידה סטנפורד מול אוניברסיטת יוטה בתוצאה 77–82, על אף משחק מצוין של נייט אשר קלע 27 נקודות וחילק 9 אסיסטים. בסיום אותה עונה נבחר לחמישייה השנייה של העונה בליגת המכללות (Second-team All-American). בדראפט ה-NBA‏ 1997 נבחר נייט בבחירה ה-16, על ידי קליבלנד קאבלירס. במשחקו ה-12 ב-NBA מסר 20 אסיסטים בניצחון קבוצתו מול וושינגטון ויזארדס. לאורך עונתו הראשונה בקליבלנד רשם ממוצעים למשחק של 9.0 נקודות, 8.2 אסיסטים (שמיני בליגה) ו-2.5 חטיפות (שני בליגה), ובסיומה נבחר לחמישיית הרוקיז של העונה. בשתי העונות הבאות המשיך לשמש כרכז הפותח של הקאבלירס, והעמיד ממוצעים של 9.4 נקודות ו-7.3 אסיסטים למשחק. בינואר 2001, לאחר כשנתיים וחצי בקליבלנד, הועבר בטרייד לאטלנטה הוקס בתמורה לג'ים ג'קסון ואנתוני ג'ונסון. עד לסיום עונת 2000/2001 קלע 6.9 נקודות למשחק עבור ההוקס. לקראת עונת 2001/2002 הועבר יחד עם לורנזן רייט וזכויות הדראפט על פאו גאסול לממפיס גריזליס, בתמורה לשריף עבדור-רחים וג'מאל טינסלי. בשתי עונותיו בממפיס קלע 5.4 נקודות למשחק כמחליפו מהספסל של ג'ייסון ויליאמס. בספטמבר 2003 נשלח יחד עם רוברט ארצ'יבלד לפיניקס סאנס, בתמורה לבו אאוטלו וג'ייק צאקאלידיס. לאחר 3 משחקים בלבד הועבר בטרייד נוסף לוושינגטון ויזארדס, ובמרץ 2004 שוחרר מהוויזארדס וחתם על חוזה במילווקי באקס עד לסיום עונת 2003/2004. באוגוסט 2004 חתם על חוזה בשארלוט בובקאטס, לקראת עונת הבכורה של המועדון. בעונת 2004/2005 סיים במקום השני בליגה בממוצע אסיסטים (9.0, אחרי סטיב נאש) וחמישי בממוצע חטיפות (2.0), ובעונה העוקבת קלע שיא קריירה של 12.6 נקודות למשחק, וסיים במקום השלישי בליגה בממוצע אסיסטים (8.8) ובמקום השני בממוצע חטיפות (2.3, אחרי ג'רלד וולאס). על אף פריחתו של נייט בשארלוט, ב-3 עונותיו בקבוצה רשמו הבובקאטס מאזן כולל של 77 ניצחונות ו-169 הפסדים (31.3%). בשנים 2007–2009 שיחק עבור לוס אנג'לס קליפרס ויוטה ג'אז, בטרם פרש ממשחק. מדיה וקבצים בנושא ברווין נייט בוויקישיתוף ברווין נייט, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה של נייט ב-NBA, באתר basketball-reference.com סטטיסטיקות המכללות של נייט, באתר sports-reference.com סטטיסטיקות המשחק בין סטנפורד ליוטה, באתר sports-reference.com רשימת הנבחרים בדראפט 1997, באתר basketball-reference.com סטטיסטיקות המשחק בין קליבלנד לוושינגטון, באתר basketball-reference.com נייט נשלח בטרייד לאטלנטה, באתר לוס אנג'לס טיימס, 3 בינואר 2001 גאסול, רייט ונייט עוברים בטרייד לגריזליס, באתר nbatrades.com,‏ 27 ביוני 2001 פיניקס מצרפת את נייט וארצ'יבלד, באתר ESPN,‏ 30 בספטמבר 2003 נייט חותם על חוזה בשארלוט, באתר upi.com,‏ 31 באוגוסט 2004